
NAPIRENDEK ELŐADÓI, MEGHÍVOTTAK

Putz Attila: Köszöntök mindenkit a Kulturális, Oktatási és Civil Bizottság ülésén. Megállapítom, hogy a jelenlévő bizottsági tagok száma 7 fő, így a bizottság határozatképes. Lukács Adrián jelezte, hogy egyéb elfoglaltsága miatt nem tud részt venni a bizottsági ülésen, így távolmaradását igazoltnak tekintem, Czeglédy képviselő társam pedig lehet, hogy időközben megjön. Jegyzőkönyv hitelesítésére felkérem Lukács Dániel képviselő urat. Sürgősségi indítvány nincs. 
A napirendről lenne egy módosítási javaslatom. Itt van a Bizottságon Gévai Csilla, aki az első osztályosoknak szánt mesekönyv illusztrátora, ezért szeretném az 5. napirendi pontot előrehozni elsőnek, hogy Csilla elérje a vonatot. Először a módosítást szeretném megszavaztatni. 
Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, ellenszavazat és tartózkodás nélkül elfogadta a módosítást.
Putz Attila: Felteszem szavazásra a módosítással együtt a napirendet

Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, ellenszavazat és tartózkodás nélkül az alábbi határozatot hozta:
94/2026.(VI.16.) KOCB számú határozat

A Kulturális, Oktatási és Civil Bizottság napirendjét az alábbiak szerint fogadta el:

I.
NYILVÁNOS ÜLÉS

	1./
	Javaslat az általános iskola 1. osztályosainak szóló mesekönyv koncepciójával kapcsolatos döntés meghozatalára 

előadó:
         Vinczéné Dr. Menyhárt Mária (az Egészségügyi és Közszolgálati Osztály vezetője) 

meghívott:    Gévai Csilla (illusztrátor)

	2./
	Javaslat a Geszler Mária Kossuth-díjas keramikusművész által felajánlott további műtárgyak elfogadására 

előadó:
          Vinczéné Dr. Menyhárt Mária (az Egészségügyi és Közszolgálati Osztály vezetője) 

meghívott:    Csapláros Andrea (a Savaria Múzeum igazgatója)

	3./
	Javaslat a Derkovits-házban elhelyezett műtárgyállomány áthelyezésére

előadó:
         Vinczéné Dr. Menyhárt Mária (az Egészségügyi és Közszolgálati Osztály vezetője) 

meghívott:    Csapláros Andrea (a Savaria Múzeum igazgatója)

	4./
	Javaslat a Savaria Szimfonikus Zenekar 2026/2027-es évadra vonatkozó évadtervének elfogadására előadó:
        Vinczéné Dr. Menyhárt Mária (az Egészségügyi és Közszolgálati Osztály vezetője)

meghívott:
  Popa Gergely (a Savaria Szimfonikus Zenekar igazgatója)

  Kovács Andrea (a Szombathelyi GESZ igazgatója)

	5./
	Javaslat a Mesebolt Bábszínház Szervezeti és Működési Szabályzatának jóváhagyására 

előadó:
        Vinczéné Dr. Menyhárt Mária (az Egészségügyi és Közszolgálati Osztály vezetője) 

meghívott:   Csató Kata (a Mesebolt Bábszínház igazgatója)

	6./
	Javaslat a Szombathelyi Napsugár Óvodában meghirdetésre kerülő igazgatói álláshely pályázati felhívásának jóváhagyására 

előadó:
         Vinczéné Dr. Menyhárt Mária (az Egészségügyi és Közszolgálati Osztály vezetője)

	7./
	Tájékoztatás Szombathely Megyei Jogú Város Önkormányzata által fenntartott óvodák óvodapedagógusi ellátottságáról 

előadó:        Vinczéné Dr. Menyhárt Mária (az Egészségügyi és Közszolgálati Osztály vezetője)

	8./
	Javaslat a „Szombathely visszavár” ösztöndíjpályázat kiírására 

előadó:
        Vinczéné Dr. Menyhárt Mária (az Egészségügyi és Közszolgálati Osztály vezetője)

	9./
	Javaslat a 2026. évi Kulturális és Civil Alap terhére kiírandó pályázati felhívások elfogadására 

előadó:
        Vinczéné Dr. Menyhárt Mária (az Egészségügyi és Közszolgálati Osztály vezetője)

	10./
	Javaslat az „Aktív időskor Szombathelyen” program 2026. évi rendezvényeinek kiegészítésére



előadó:
         Vinczéné Dr. Menyhárt Mária (az Egészségügyi és Közszolgálati Osztály vezetője)

Felelős: Putz Attila, a Kulturális, Oktatási és Civil Bizottság elnöke

Határidő: azonnal

1. napirendi pont: Javaslat az általános iskola 1. osztályosainak szóló mesekönyv koncepciójával kapcsolatos döntés meghozatalára
Putz Attila: Megadom a szót Gévai Csillának.

Gévai Csilla: Nagy szeretettel vagyok itt, gyermekkönyv meseíró vagyok és illusztrátor, több mint 25 könyvem jelent meg, főleg a Pagony könyvkiadó gondozásában, de az Akadémiai könyvkiadónál is. Illetve 10 éve azon dolgozom, hogy van egy fiúról – apára környezetvédelmi programom, hogy hogyan lehet kisgyermekeknek környezettudatosságot is tanítani. Körülbelül ez az a tér, ahol én focizom. Szeretném elmondani, hogy miről fog szólni ez a könyv, ami nem csak egy mesekönyv, ez már azon túlmutató könyv lesz. 

„Itt a helyem Szombathelyen, Peti és Timi titokzatos titkos naplója” – ez lenne a kerettörténet. Illetve a főszerepben Peti, Timi és egy Ludovicus légiós lúd hármasságának a története fog kirajzolódni. Az általános iskolák elsős tanulói fogják megkapni ezt a könyvet, a terjedelme 50-56 oldal lesz. A célja, hogy kifejezetten a szombathelyi első osztályosoknak szóló könyv legyen. A kiadvány játékos formában vezeti be a kisiskolásokat az olvasás örömébe, úgy, hogy egyidejűleg a közvetlen környezetük felfedezésének élményét is nyújtja nekik. Az első osztályosok érzelmi kötődésének megerősítésére szolgál a könyv, egy izgalmas történetet kapnak, amely számukra ismert helyszíneken játszódik. Lesznek a könyvben interaktív részek, például itt olyanra gondolok, hogy mondjuk rajzolt be magad, vagy találd meg az iskoládat. A legfontosabb célja az a szombathelyi kohézió lenne. Ha jól tudom, akkor 16 általános iskola van a városban, és első osztályosok ezen történeten keresztül tudhatnak egymásról, kapcsolódhatnak egymáshoz, érdeklődhetnek egymás iránt, ugyanis a könyvben mind a 16 iskolának vagy a sziluettje, vagy a grafikai rajza megjelenik a belső borítón. Tehát már vizuálisan egy olyan könyvet tervezek, ahol már ezek az iskolák név szerint is megjelennek. Azt hiszem, hogy egy ilyen térkép még nem valósult meg, de itt az ideje, hogy megvalósuljon. A szakmai háttérről szeretnék pár szót ejteni. Az egyik leghatásosabb pedagógiai eszköz az élménytanítás. Itt a gyerekek a tudásanyaghoz nem tananyagként, hanem szórakoztató élményanyagként jutnak, a cél azonban itt is az edukáció, és a tudás átadása. Az „Itt a helyem Szombathelyen” című történet egy kíváncsi gyermeki nézőponton keresztül mutatja meg Szombathelyt és a város fontos helyeit, ünnepeit. A könyv főszereplője Peti és Timi, és majd Ludovicus lúd is, akik iskola után sétálnak egyet a városban, de egy hihetetlen nagy titokra bukkannak. A titok megfejtéséhez azonban mind a 16 városi iskola elsőseinek a segítségére van szükség. Tehát maga a történet egy jelen pillanatot ábrázol, és a gyerekek, amikor olvassák, akkor megszólítva érzik magukat, hogy jaj ez a könyv tényleg rólam szól. Azért gondoltam, hogy legyen egy fiú és egy lány főszereplő, mert gyakorlati tapasztalatom, hogy ha lány a főszereplő, akkor inkább a lányok fogják elolvasni, ha fiú, akkor inkább a fiúk. De ha fiú és lány főszereplő is van a történetben, akkor mindenki tud azonosulni. Illetve a lúd a történetben egy játékos szereplő, aki vissza tud a római korhoz is csatolódni. A történet félig a jelenkorban, félig pedig a múltban játszódna, és Szombathely történeti érdekességeit így tudnánk belecsempészni. A könyv különleges kiindulópontja, hogy az iskolába lépő gyerekek még a mesevilág átjárójában állnak, a mesék világából érkeznek az iskolába, és ez az átmenet az, ahol a történet finoman kapcsolódik hozzájuk összekötve a képzeletet a valósággal. A történet Szombathely városához szorosan kapcsolódik, a gyermekek saját környezetükre ismerhetnek rá az ikonikus helyszíneken, ismert közösségi terekre, mint például a Savaria Történelmi Karnevál forgataga, Weöres Sándor Színház nézőtéri széke, vagy a városi tó csónakja, további kulturális intézmények, és a zöld területek parkjai, kertjei. A könyv egy mókás történeten keresztül a város felfedezésének élményét közvetíti a gyerekek felé. A kimondottan első osztályosok szövegértéséhez igazított történet inspiráló olvasmány, amely az első olvasási élményekhez pozitív élményt biztosít. Körülbelül ennyit szántam a könyv bemutatására, nagyon szépen köszönöm, hogyha van hozzászólás, hogy milyen témában lehet még gazdagítani ezt a történetet.

Putz Attila: Köszönjük szépen, megadom a szót Lukács Dániel képviselő társamnak.

Lukács Dániel: Mint gyakorló élménypedagógia fejlesztő tréner az első pillanattól kezdve rajongok ezért a projektért. Azt kell mondjam, hogyha fiatal szombathelyi diákokat olvasásra sarkallunk, és ezáltal interaktívan tudják megismerni a saját városukat, akkor azt gondolom, hogy ebben mind támogatóak leszünk, én biztosan. Köszönjük az eddigi munkáját.

Horváth Gábor: Az előterjesztésben olvasható, hogy a könyv megírására Gévai Csilla illusztrátor, meseíró került megbízásra, és csatolva van a szakmai önéletrajz, de nem tudok arról semmit, hogy honnan jött. Tehát hogy az önéletrajzban az van, hogy budapesti, de honnan értesült erről? Vagy a város részéről kereste meg valaki? Az egész hátterét szeretném megismerni kicsit.

Gévai Csilla: köszönöm szépen, én átadnám a szót Király-Fülöp Ágnesnek.

Király-Fülöp Ágnes: Őszintén megmondom, - ezt Csilla és tudja - hogy először a Bogyó és Babóca írójával, Bartos Erikával vettük fel a kapcsolatot, aki nagy sajnálatunkra azt mondta, hogy annyi évre előre lekötött munkája van, hogy nem fogja tudni vállalni ezt a feladatot. Ő ajánlotta figyelmünkbe Csillát, és a munkásságát. Így kerestük meg őt a könyv megírásával kapcsolatban.

Gévai Csilla: Már több ilyen könyvet is írtam. A fecsegő kastély című könyv egy olyan könyv, amely Békéscsabán játszódik, és a Wenckheim család történetét meséli el abszolút szórakoztató, játékos formában. 
Én magam az ELTÉ-n végeztem magyar és kulturális szakon, bölcsész és tanári diplomám van, és amikor megnyertem az Arany Vackor díjat körülbelül 20 évvel ezelőtt, akkor azt láttam, hogy ha gyerekeknek szeretnék írni és rajzolni, akkor mindenképpen szeretnék egy ilyen edukatív vonalat belevinni az írásaimba. Ez az edukációs vonal városismereti, és környezettudatosságra nevelő vonalban mutatkozik meg. 
Illetve nagyon sokat foglalkozom a diaszpórában élő magyar gyerekekkel, akik nagyon sokszor csak könyveken keresztül tudják a magyar nyelvet tanulni. Ez is egy olyan tere a munkásságomnak, amiben elmélyültem és nagyon fontosnak tartom, hogy a magyar gyerekeket minél több olvasási élménnyel gazdagítsuk. A szövegismeret sajnos nagyon hanyatlóban van, és ha nem teszünk ellene lépéseket, akkor várható az, hogy mind a gyerekeknek a fókusza, mint a szövegértése hanyatlani fog.

Kolonits László: Kérdésem az lenne, hogy a kiadásra van-e terv, tehát milyen kiadónál jelenik meg, mert nyilván egy könyv minőségére az is rányomja a bélyegét. Tehát hiába a jó a tartalom, a technikai megjelenítése is nagyon fontos. Illetve Csillának szeretnék javasolni egy irodalmat, amit szerintem nagyon hasznos lehet, ennek a könyvnek az elkészítéséhez. Kukor Ferenc, a Bolyai Gimnázium kiváló történelem tanára, most pedig igazgató helyettese. Ő volt a mentorom egyébként, amikor itt, Szombathelyen a tanárképzésre jártam. Neki van egy „Színtiszta Szombathely” című könyve, ami 2006-ban jelent meg, amiben nagyon jól összeszedi azokat a helyszíneket, amiknek a Szombathely története és jelenje szempontjából van jelentősége. Tehát egy nagyon jó támpont lehet, de lehet, hogy ismeri is egyébként.
Gévai Csilla: Nem ismerem, de fogom ismerni egy héten belül, köszönöm szépen.

Putz Attila: Nekem annyi kérdésem lenne, hogy Szombathelyt mennyire ismeri, ki lesz a segítője ebben?

Gévai Csilla: Szombathelyt ismerem, élnek itt rokonaim, egyrészt így is ismerem, illetve a fiúról-apára környezetvédelmi programomon keresztül. Többször jártam Szombathelyen, és környezetvédelmi oktatásban részesítettem óvodásokat.

Putz Attila: Megütötte a fülemet ez a környezettudatosság.  Esetleg ebbe a könyvbe is bele lehetne csempészni a témát? Mert ez egy fontos téma, és a kisgyerekeknél lehet elsődlegesen megfogni.

Gévai Csilla: Ha megtehetem, akkor szíves örömest megteszem, hogy akár a parkokat kiemelni egy picit jobban, rámutatni arra, hogy a természet mennyire fontos számunkra.

Közel 10 éve foglalkozom óvodásokkal, és tanítok nekik környezettudatosságot, tehát ha ez beemelhető, akkor én leszek a legboldogabb, mert akkor biztos, hogy minden fejezetben meg fog jelenni ez a téma.

Putz Attila: Ha csak annyit elérnénk, hogy mondjuk ne szemeteljenek, már az is nagyon jó dolog lenne. Persze ne erről szóljon a könyv, csak hogy megjelenhetne benne.

Gévai Csilla: Nem csak, hogy ne szemeteljünk, hanem például, hogy milyen fontos, hogy egészséges környezet vegyen minket körbe, hogy felismerjük a fák jelentőségét, mert sok gyerek nem tudja, hogy mit csinál és hogyan ad nekünk tiszta levegőt. Ezek a kis folyamatok, kis tudások sokszor sokkal nagyobb hatással vannak egy kisgyerekre, mint azt gondolnánk. A kis óvodások sokszor például nem tudják, hogy a fa gyökere még folytatódik a föld alatt és nagyon sok óvodapedagógus felismerte azt, hogy ami nem látható, azt el kell mesélnünk. Ez csak egy pici példa, de nagyon fontosak, mert a gyermekek fantáziája pontosan így működik, hogyha ezt el tudom képzelni, akkor rá tudok még sok-sok mindent akasztani. Vagy például, hogy a víz körforgása hogyan működik, a levegő tisztasága milyen élettani hatással bír egy gyerekre. Ezek pici, de nagyon fontos dolgok, és én ezekkel nagyon szívesen foglalkozom.

Kolonits László: Még egyszer feltennem a kérdést, hogy van-e terv a kiadóval kapcsolatban?

Putz Attila: Ezt az előterjesztés is tartalmazza, hogy jelen pillanatban a költséget arra fogadtuk el, hogy az írónő honoráriuma van benne. Amikor összeáll a könyv, akkor fogjuk biztosítani hozzá a költségeket. Megadom a szót Horváth Gábornak.

 Horváth Gábor: Szeretném megkérdezni, hogy előreláthatólag mikor készül el és lehet, van-e lehetőség arra, hogy a bizottság tagjai megismerjék a kinyomtatás előtt a mű tartalmát, ha esetleg valami észrevételünk lenne, akkor jobbító szándékkal tudjunk élni. 
Gévai Csilla: természetesen, abszolút nagy örömmel veszem a segítséget ez ügyben. Jegyző úrral anno abban maradtunk, hogy ez a gyerekeknek egy karácsonyi meglepetés lenne, mert addigra már egy elsős gyerek már ismeri a betűket. 2026. november 15-ében állapodtunk meg, hogy nyomdakész anyaggá válik. Az illusztrációs munka nyilván sok lesz ebben, de magát a szöveget nagyon szívesen átküldöm, és akkor mindenki elolvashatja, és ha van olyan, amiről nekem nincs tudomásom, hogy mondjuk például egy szereplőt meg kéne szólaltatni, akkor tudnánk így együtt dolgozni. 
Putz Attila: Mikorra készülhet el a szöveg?

Gévai Csilla: Szeptember 15. szerintem tartható lenne. Mint pedagógus, annyit szeretnék még hozzáfűzni, hogy elsősöknek szól a mű, tehát olyan nagyon sok mindent nem érdemes belepakolni, mert szerintem egy elsősnél a kevesebb több. Az viszont lehetséges, hogy ha ez a könyv bejön, akkor lehetne csinálni majd egyet a második osztályba is, ahol már több és dúsabb szöveget is lehetne megvalósítani. 
Putz Attila: Nem arra gondolt képviselőtársam sem, hogy mi át akarjuk írni a szöveget vagy cenzúrázni akarnánk, csak megismerni. Nagyon várjuk a közös munkát, mert szerintem nagyon izgalmas dolog ez. További hozzászólót nem látok. A határozati javaslatba annyit vegyünk még akkor bele 3. pontként, hogy a Bizottság felkéri Gévai Csillát, a mesekönyv íróját, hogy 2026. szeptember 15. napjáig a mesekönyv szövegezését küldje meg, melyet a szeptemberi bizottsági ülésén véleményez.
Először felteszem szavazásra a módosítást.
Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, ellenszavazat és tartózkodás nélkül elfogadta a módosítást.
Putz Attila: A módosítással együtt felteszem szavazásra a határozati javaslatot.

Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, ellenszavazat és tartózkodás nélkül az alábbi határozatot hozta.

95/2026.(VI.16.) KOCB számú határozat

1. A Kulturális, Oktatási és Civil Bizottság a „Javaslat az általános iskola 1. osztályosainak szóló mesekönyv koncepciójával kapcsolatos döntés meghozatalára” című előterjesztést megtárgyalta, és Szombathely Megyei Jogú Város Közgyűlésének 152/2026. (V.28.) Kgy. sz. határozatában kapott felhatalmazás alapján eljárva, egyetért a mesekönyv előterjesztés szerinti koncepciójával.

2. A Bizottság felkéri a polgármestert, hogy a könyv megjelentetéséhez szükséges intézkedéseket tegye meg azzal, hogy a könyv sokszorosításának költségét a későbbiekben szükséges biztosítani.

3. A Bizottság felkéri a Gévai Csillát, a mesekönyv íróját, hogy 2026. szeptember 15. napjáig a mesekönyv szövegezését küldje meg, melyet a szeptemberi bizottsági ülésén véleményez.

Felelős: 
Putz Attila, a Kulturális, Oktatási és Civil Bizottság elnöke



Dr. Nemény András polgármester



Horváth Soma alpolgármester



Dr. Károlyi Ákos jegyző



(a végrehajtás előkészítéséért:


Vinczéné Dr. Menyhárt Mária, az Egészségügyi és Közszolgálati Osztály vezetője,


Gévai Csilla meseíró és illusztrátor)

Határidő:           2026. december 31. (az 1. és 2. pont vonatkozásában)




     2026. szeptember 15. (3. pont vonatkozásában)
Putz Attila: Még mielőtt továbbmennénk, tájékoztatom a bizottság tagjait két dologról, amik az előző ülésen merültek fel. Az egyik kérdés az volt, hogy a Szombathely városnévhasználattal kapcsolatban mennyi engedély lett kiadva? 1996 óta van nyilvántartás az engedélyekről, ami szerint Szombathely formában 44, Savaria formában 83, Isis formában 1 engedélyt adtunk, így összesen 128 alkalommal került rá sor, tehát évente 4,27.

A másik pedig, ami felmerült a korábbi ülésen, kiosztásra került a szombathelyi kulturális intézmények vonatkozásában egy táblázat, amely a jelenleg folyamatban lévő pályázatokról szól. Ezek a pályázatok egyelőre jegelve vannak, nem tudjuk mi lesz velük, de ahogy korábban alpolgármester úr elmondta, ezek nem befolyásolják az intézmények működését, de a Múzeumnál például a tudományos munkát igen. Megadom a szót Tilcsik bizottsági tagtársunknak.
Dr. Tilcsik György: A két kimutatás pontosan jelzi azt a gondot, ami esetleg fennállhat, de úgy tudom, hogy az NKA-val kapcsolatosan érdemi előrelépés azóta sem történt, tehát zajlanak vizsgálatok, legalábbis az én tudomásom szerint, de az, hogy mikor lesz itt az eddig el nem bírált pályázatok elbírálása, illetve a már megítélt, de még nem folyósított összegek kiutalására mikor kerül sor, ez erősen kérdéses. Tehát itt oda kell majd figyelni az intézményeknek. Egy dologra viszont felhívnám a figyelmet, ez pedig, ha a már támogatott pályázatok esetében a múzeum által benyújtott és támogatott pályázatok oldalt vesszük szemügyre, nem lehet nem észrevenni, hogy néhány esetben óriási különbség van a pályázott összeg és az elnyert összeg között. Az lenne a kérdésem, hogy egy olyan pályázat esetében, ahol 5 millió nyolcszázezer forintra pályáztak és kettő millió kilencet kaptak, akkor a különbözet az honnan kerül majd elő, vagy ahol 12 milliót pályáztak és 1 milliót nyertek, az a tizenegymillió forint honnan lesz meg? 

Putz Attila: Azt javaslom, hogy inkább ezt a szeptemberi bizottsági ülésünkön vegyük elő napirendi pontként, addigra valószínűleg kiderül az is, hogy mik történnek az NKA-s pályázatokkal. 
2. napirendi pont: Javaslat a Geszler Mária Kossuth-díjas keramikusművész által felajánlott további műtárgyak elfogadására
Putz Attila: Köszönjük a művésznőnek a felajánlásokat. A napirendi ponthoz hozzászólót nem látok, így felteszem szavazásra a határozati javaslatot. 
Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, ellenszavazat és tartózkodás nélkül az alábbi határozatot hozta:

96/2026.(VI.16.) KOCB számú határozat

A Kulturális, Oktatási és Civil Bizottság a „Javaslat a Geszler Mária Kossuth-díjas keramikusművész által felajánlott további műtárgyak elfogadására” című előterjesztést megtárgyalta, és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52.§ (3) bekezdés 10. pontjában meghatározott feladatkörében eljárva, jóváhagyásra javasolja a Közgyűlés számára Geszler Mária keramikusművész által felajánlott műtárgygyűjtemény elfogadását. 

Felelős: 
Putz Attila, a Kulturális, Oktatási és Civil Bizottság elnöke



Dr. Nemény András polgármester



Horváth Soma alpolgármester



(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,


Csapláros Andrea, a Savaria Múzeum igazgatója)

Határidő:           azonnal 

3. napirendi pont: Javaslat a Derkovits-házban elhelyezett műtárgyállomány áthelyezésére
Putz Attila: A napirendi ponthoz hozzászólót nem látok, így felteszem szavazásra a határozati javaslatot.
Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, ellenszavazat és tartózkodás nélkül az alábbi határozatot hozta:

97/2026.(VI.16.) KOCB számú határozat

1. A Kulturális, Oktatási és Civil Bizottság a „Javaslat a Derkovits-házban elhelyezett műtárgyállomány ideiglenes áthelyezésére” című előterjesztést megtárgyalta, és a Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52. § (3) bekezdés 10. pontjában meghatározott feladatkörében eljárva, egyetért a Derkovits-házban található műtárgyállomány biztonságos elhelyezése érdekében szükségessé vált költöztetés végrehajtásával. 

2. A Bizottság felkéri a Savaria Múzeum igazgatóját, hogy a költözéshez szükséges intézkedéseket tegye meg.

Felelős: 
Putz Attila, a Kulturális, Oktatási és Civil Bizottság elnöke



Dr. Nemény András polgármester



Horváth Soma alpolgármester



(a végrehajtás előkészítéséért:


Vinczéné Dr. Menyhárt Mária, az Egészségügyi és Közszolgálati Osztály vezetője,


Csapláros Andrea, a Savaria Múzeum igazgatója)

Határidő:           azonnal (1. pont vonatkozásában)
              2026. december 31. (2. pont vonatkozásában)

4. napirendi pont: Javaslat a Savaria Szimfonikus Zenekar 2026/2027-es évadra vonatkozó évadtervének elfogadására
Putz Attila: Megadom a szót Kolonits Lászlónak.

Kolonits László: A programban mikor legutóbb felvetődött a Musica Sacra sorozat nagyon felcsigázta az érdeklődésemet, és nagyon jó ötletnek tartom, hogy szakrális zenét szakrális térben adnak elő, ez tényleg kiváló kezdeményezés. Kíváncsian várom, és egy olyan kérdésem lenne, hogy mikortól lehet erre megvásárolni a bérletet?

Lakner-Bognár Nóra: Jó napot kívánok, Lakner-Bognár Nóra vagyok a Savaria Szinkronikus Zenekar igazgatóhelyettese, és Popa Gergely igazgató urat képviselem, aki most szabadságát tölti. Köszönöm szépen a kérdést, a musica sacra sorozat előzménye az volna, hogy februárban aláírtunk egy együttműködési megállapodást a szombathelyi egyházmegyével. Csak a gyökereire szeretnék egy picit rávilágítani, hiszen itt ez egy olyan kezdeményezés, amely egyesületi oldalról jött létre. A Voks Savaria Ökumenikus Vegyeskar 15 éve látja már el a szombathelyi egyházi zenei élet bizonyos részeit, és tulajdonképpen ebben az együttműködésben a férjem segített, aki a székesegyháznak a zenei igazgatója. Püspök atyához mentünk el tárgyalni ezzel az ötlettel. Miután a zenekarban elkezdtem dolgozni, felvetettem igazgató úrnak, hogy volna-e erre nyitottság, hogy a musica sacra megjelenjen egy olyan játszóhelyszínen, amely nem a Bartók termet jelenti, hiszen a székesegyházban 850 - 1000 embert is le tudunk ültetni. Ezek a jótékonysági hangversenyek jelen voltak eddig is a város életében, csak most tulajdonképpen intézményesített keretben szeretnénk ezt végrehajtani. Két esemény lesz, egy nyitó őszi, és egy záró alkalom, ami pedig tavasszal kerül megrendezésre. Ez egy régi hagyománynak a felújítása, hiszen kaptunk olyan kommenteket, hogy Verdi requiemje már nagyon sokszor elhangzott a város kulturális zenei életében, és ez való igaz. Úgyhogy ez egy felújítás, csak más liturgikus közegben, és szakrális térben. A másik része pedig úgy kapcsolódik ide az együttműködési megállapodáshoz, hogy mi az Egyházmegyétől nagyon kedvező áron kapjuk meg a teret, a Székesegyházat, és az Egyházmegye összes templomát, ahol mi szeretnénk muzsikálni, másik oldalról pedig a zenekar azt kínálja, hogy a püspöki szentmiséket a Savaria Szimfonikus Zenekar, mint professzionális zenekar fogja kiszolgálni,  ahogy ez egyébként eddig volt, csak most már leírtuk ezt az együttműködést, és azt gondolom mindenki nagy örömére szolgál.

Horváth Gábor: Üdvözlöm ezt az együttműködést főleg annak jegyében, hogy az éves Szent Márton ünnepi szentmisén szoktuk önöket hallani, ami sokkal magasztosabbá teszi a szentmisét. Az a kérdésem, hogy egy évadban ez hány alkalmat jelent? Egyébként a székesegyház kíváló választás erre, nem csak a férőhely, hanem az akusztika miatt is. 
Lakner-Bognár Nóra: Ebben az évadban a sorozat - amit nem nevezünk bérletnek - az kettő darab lesz, egy őszi és egy tavaszi, de tulajdonképpen nyitottak vagyunk, bérleten kívüli hangversenyek esetén is nagyon szívesen fellép a zenekar. Például szeretném megemlíteni, hogy a Jáki templomban tervezünk még egyet, ugyanígy az együttműködés keretében, a zenekar mint professzionális együttes, és amatőr kórusok fognak ősszel fellépni. 

Horváth Gábor: Az ünnepi szentmiséken vesznek részt, vagy ezeken felül is?

Lakner-Bognár Nóra: Három ünnepi szentmise van, a Szent Márton ünnepen dolgoztunk, karácsonykor és húsvétkor. De az összes kiemelt püspöki ünnepi szentmisén, mint például a püspök beiktatás, vagy Konkoly püspök temetése, tehát mikor az Egyházmegye részéről kívánság az, hogy professzionális muzsikusok vegyenek részt, akkor megjelentünk eddig is és ezután is szeretnénk. 
Putz Attila: Nekem az tűnt fel, mintha több lenne a külföldi szereplés is. Ezt jól látom?
Lakner-Bognár Nóra: Azt gondolom, hogy az Ausztriából érkező felkéréseket próbáltuk az elmúlt évtizedek után is ugyanígy ápolni, és fenntartani, de igazgató úrnak az a koncepciója, hogy át kellett gondolni azokat a kondíciókat, hogy a zenekart semmiféleképpen ne érje károsodás egy ajánlat elfogadásával, tehát anyagi oldalról megpróbáltuk újrastruktúrálni. Például a Grazi egyetem esetén, akikkel a karmester kurzusokat közösen végezzük, sikerült egy 32 százalékos emelést átvinnünk. Még október 23-án tárgyaltunk az egyetemmel, és az összes többi külföldi partnerrel is ez a szempont. Az osztrák felkéréseken kívül Horvátországban voltunk, és például a musica sacra nyitó koncertjén felkértük ismét a varasdi vegyeskart, és már jött is a válasz, hogy akkor legyen egy ismétlő koncert Horvátországban. Ez most még tárgyalás alatt van. A nemzetközi palettára pedig nagyon szeretnénk visszavezetni a zenekart, ez azt jelenti, hogy múlt hónapban egy spanyol szerző AI operáját mutattuk be ősbemutatóként itt Szombathelyen, az volt a címe, hogy Clara. A mesterséges intelligenciát, és ennek a témakörét boncolgatta, hogy Clara, akit létrehoztak, hogyan eszmél arra, hogy ő most egy gép, vagy vannak-e érzései? Ez volt az opera tartalma. A mi szempontunkból az a lényeg, hogy most már kettő ázsiai turné lehetőségéről tárgyalunk, ha minden igaz, akkor november végén Szingapúrba, és tavaszra pedig - még csak időpont lehetőségeket hagytunk meg - de Dél-koreai meghívás is tárgyalás alatt van. Meglátjuk, hogy ezek realizálódnak-e.

Putz Attila: Csak gratulálni tudunk ezekhez a dolgokhoz. További hozzászólás hiányában felteszem szavazásra a határozati javaslatot.
Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, ellenszavazat és tartózkodás nélkül az alábbi határozatot hozta:

98/2026.(VI.16.) KOCB számú határozat

1. A Kulturális, Oktatási és Civil Bizottság a Savaria Szimfonikus Zenekar 2026/2027-es évadra vonatkozó évadtervét a 266/2022. (VI.27.) Kgy. számú határozatban kapott felhatalmazás alapján önkormányzati többletforrás biztosítása nélkül elfogadja. 

2. A Bizottság felkéri az igazgatót, hogy az évadterv megvalósításához szükséges intézkedések megtételéről gondoskodjon. 

Felelős: 
Putz Attila, a Kulturális, Oktatási és Civil Bizottság elnöke



Horváth Soma alpolgármester

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője



Stéger Gábor, a Közgazdasági és Adó Osztály vezetője,



Popa Gergely, a Savaria Szimfonikus Zenekar igazgatója, 

Kovács Andrea, a Szombathelyi Egészségügyi és Kulturális Intézmények Gazdasági Ellátó   Szervezete igazgatója)

Határidő:    
azonnal

5. napirendi pont: Javaslat a Mesebolt Bábszínház Szervezeti és Működési Szabályzatának jóváhagyására
Putz Attila: A napirendi ponthoz hozzászólót nem látok, így felteszem szavazásra a határozati javaslatot.
Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, tartózkodás és ellenszavazat nélkül az alábbi határozatot hozta:

99/2026.(VI.16.) KOCB számú határozat

A Kulturális, Oktatási és Civil Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52. § (3) bekezdés 6. pontja alapján a Mesebolt Bábszínház Szervezeti és Működési Szabályzatát az előterjesztés 2. számú melléklete szerinti egységes szerkezetű tartalommal jóváhagyásra javasolja a polgármesternek.

Felelős: 
Putz Attila, a Kulturális, Oktatási és Civil Bizottság elnöke



Dr. Nemény András polgármester



Horváth Soma alpolgármester



(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,


Csató Kata, a Mesebolt Bábszínház igazgatója)

Határidő:

azonnal

6. napirendi pont: Javaslat a Szombathelyi Napsugár Óvodában meghirdetésre kerülő igazgatói álláshely pályázati felhívásának jóváhagyására
Putz Attila: Tájékoztatom a tisztelt Bizottságot, hogy Szombathely Megyei Jogú Város Német Önkormányzata júniusi ülésén a Szombathelyi Napsugár Óvoda pályázati felhívásáról szóló javaslatot megtárgyalta és egyetért vele. Megadom a szót Dr. László Győző alpolgármester úrnak.
Dr. László Győző: Aki nem értesült róla, némi adalék: előző hónapban döntöttünk, és egyhangúlag támogatta a bizottság a Napsugár Óvoda igazgatói álláshely pályázatára beérkezett egy darab pályázatot, de a Német Kisebbségi Önkormányzat egyetértési jogát nem kívánta gyakorolni. Ez arra kényszerpályára helyezett minket, hogy eredménytelennek kellett a Közgyűlésnek nyilvánítani ezt a pályázati eljárást, és újra ki kell írnunk ezt a pályázatot. A Bizottság előtt ugyanaz a pályázat szerepel változatlan szöveggel, változatlan időtartalomban, mint amit korábban már tavasszal egyszer jóváhagyott. Azonban egy módosító javaslatot szeretnék tenni egyeztetve a Német Kisebbségi Önkormányzattal is, hiszen azt gondolom, mind a Német Kisebbségi Önkormányzatnak, mind Szombathely Város Önkormányzatának az az érdeke, hogy ez az óvoda megfelelő keletek között, megfelelő szakmai irányítással, és gördülékenyen működjön. Ez a jelenlegi állapot nem ezt szolgálja. Ezért a módosító javaslatom az lesz, hogy ne öt, hanem egy évre, a nevelési év végéig, július 31-ig írjuk ki ezt a pályázatot, és ezt követően majd egy újabb hosszútávú öt éves pályázattal tudunk menni. Addig azt gondolom, hogy letisztázódnak azok a szakmai koncepciók, amik mentén a Német Kisebbségi Önkormányzat is - hogy fogalmazzak - ki tudja alakítani álláspontját az óvoda további működése tekintetében. 
Horváth Gábor: Köszönöm alpolgármester úr tájékoztatóját, azt szeretném megkérdezni, hogy akkor ennek függvényében, hogy most egy év lesz, a jelenlegi óvodavezető pályázhat? Vagy lehet tudni valamit arról, hogyha nem érkezik be más pályázat, akkor ő egy évig továbbviheti az intézményt? Vagy semmi szín alatt nem maradhat ő az intézményvezető? - ez a kisebbségi önkormányzat kérése?

Dr. László Győző: Nem zárja ki semmi, hogy pályázzon, sőt kompromisszumos megoldásként pályázna is. Legyünk őszinték, elég méltatlan helyzetbe került az óvodavezető, de kellő elhivatottságot érez azért, hogy az intézmény működőképessége meglegyen. És a korábbi ülésen elhangzott kérdésként, hogy miért nem pályáz a helyettes, akinek megvan a szükséges végzettsége, és pontosan azért, és most is az a válasz, hogy olyan élethelyzetben van - egy kisgyerekes nemrég visszatérő vezetőhelyettesről van szó - aki még nem tudja jelenleg vállalni ezeket a vezetői feladatokat, bármennyire is esetleg lenne ilyen elképzelés. Lehet, hogy egy év múlva ez a helyzet már változna, ezért a mostani vezető is pályázhat, természetesen, hogy kik fogják benyújtani a pályázatot, előre megmondani nem tudom. Azt gondolom, hogy az az állapot, hogy most vezető nélkül hagyjuk ezt az óvodát – hiszen a jogszabály azt mondja, hogy ilyenkor a helyettes kvázi megbízással maximum 1 évig viheti az óvodát - nem tartjuk egészségesnek. Ez most egy kivételes állapot, ezért mindenképpen ki kell írnunk ezt a pályázatot, viszont így, ha ezt egy évre tesszük meg, akkor már az előbb említett célok kikristályosodhatnak mindkét oldalról. Ezt egy kompromisszumos megoldásnak tartanám, ezért kérem a tisztelt bizottságot, hogy támogassák módosító javaslatomat aszerint, hogy az utolsó mondatnál …tartalommal jóváhagyja azzal, hogy a vezetői megbízás ideje 2027. július 31-e legyen, amennyiben a német nemzetiségi önkormányzat is egyetért a módosítással. Ahogy elnök úr tájékoztatta a bizottságot, ők a mostani kiírással és egyetértenek, de hogyha ezt most módosítjuk, akkor ezen az egy évesen is újra gyakorolni kell ezt a jóváhagyó jogosítványukat. Másrészt, ha mondjuk kiírjuk most öt évre, és nem érkezik rá a pályázat, vagy csak olyan jelöltek pályáznak, akiknél szintén nem kívánja gyakorolni a Német Kisebbségi Önkormányzat az egyetértési jogát, azt gondolom, hogy elkerülendő a helyzet, úgyhogy ezért teszek erre javaslatot.
Putz Attila: A napirendi ponthoz további hozzászólást nem látok, így először felteszem szavazásra a módosítást.
Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, ellenszavazat és tartózkodás nélkül elfogadta a módosítást.

Putz Attila: A módosítással együtt felteszem szavazásra a határozati javaslatot.

Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, ellenszavazat és tartózkodás nélkül az alábbi határozatot hozta.

100/2026.(VI.16.) KOCB számú határozat

1. A Kulturális, Oktatási és Civil Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52. § (2) bekezdés 12. pontjában kapott felhatalmazás alapján a Szombathelyi Napsugár Óvoda igazgatói pályázatára vonatkozó felhívást az előterjesztés 1. számú melléklete szerinti tartalommal jóváhagyja azzal, hogy a vezetői megbízás 2027. július 31. napjáig szóljon, amennyiben a Német Nemzetiségi Önkormányzat is egyetért a módosítással.

2. A Bizottság felkéri a jegyzőt, hogy a pályázati eljárás lebonyolításáról gondoskodjon.
Felelős:

Putz Attila, a Kulturális, Oktatási és Civil Bizottság elnöke

                     
Dr. László Győző alpolgármester 

                     
Dr. Károlyi Ákos jegyző  

(a végrehajtás előkészítéséért: Vinczéné Dr. Menyhárt Mária, az Egészségügyi és Közszolgálati Osztály vezetője)

Határidő: 
azonnal

7. napirendi pont: Tájékoztatás Szombathely Megyei Jogú Város Önkormányzata által fenntartott óvodák óvodapedagógusi ellátottságáról
Putz Attila: Az előző bizottsági ülésen merült fel, ezért úgy gondoltam, hogy külön napirendi pontban megvitathatjuk ezt a kérdést, bár pont Czeglédy képviselőtársunk nincs most itt, aki ezt a vitát kezdeményezte. Amit látnunk kell, hogy vannak azért nyugdíjasok a rendszerben.  A napirendi ponthoz hozzászólót nem látok, így felteszem szavazásra a határozati javaslatot.
Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, tartózkodás és ellenszavazat nélkül elfogadta a határozati javaslatot.
101/2026.(VI.16.) KOCB számú határozat

Szombathely Megyei Jogú Város Közgyűlésének Kulturális, Oktatási és Civil Bizottsága a „Tájékoztatás Szombathely Megyei Jogú Város Önkormányzata által fenntartott óvodák óvodapedagógusi ellátottságáról” című előterjesztést megtárgyalta, és a tájékoztatót elfogadja. 

Felelős:
 
 Putz Attila, a Kulturális, Oktatási és Civil Bizottság elnöke

                              Dr. László Győző alpolgármester 

  (a végrehajtás előkészítéséért: 

  Vinczéné Dr. Menyhárt Mária, az Egészségügyi és Közszolgálati Osztály vezetője)

Határidő: 
azonnal
8. napirendi pont: Javaslat a „Szombathely visszavár” ösztöndíjpályázat kiírására
Putz Attila: Jelen pillanatban az a szomorú, hogy 4 pályázó van a rendszerben, holott évente 25 pályázót támogathatna az Önkormányzat. Megadom a szót Kolonits Lászlónak.
Kolonits László: Most már évek óta látszik az, hogy szinte elhanyagolhatónak tekinthető az érdeklődés erre a pályázatra, a kérdésem az lenne, hogy nem kellene-e ezt a pályázatot átgondolni? Például az összeghatárokat, vagy hogy bizonyos szakterületekre ki kellene írni mondjuk két évente forgórendszerben, vagy dupla összegeket, vagy valamilyen módon ezen módosítani. Így gyakorlatilag nem éri el a célját ez a pályázat, hogyha egy-két-három négy ember jelentkezik, aminek az lenne a célja, hogy az értelmiséget itt tartsuk a városban. Tehát van-e valami mód, hogy ezt a pályázati keretrendszert átdolgozzuk?

Putz Attila: Véleményem szerint mindenre van mód, hogyha akarjuk. Egy következő bizottságnak szintén napirendi pontja lehet esetleg, hogy ezt a pályázati rendszert felülvizsgáljuk, és akkor a következő évtől változtassuk meg. Jelen tudásom szerint erre most nincs mód, ráadásul ez egy rendelet, tehát rendeletet kell módosítani ahhoz, hogy itt bármi történjen. Azért azt nem gondolom, hogy kevés lenne az évi 500 ezer forint. Nagyon sokszor az a probléma, hogy nem tudnak róla, pedig mindenhol próbáljuk ezt hirdetni. Lenkai képviselő társamat ezúton kérem, hogy az ELTÉ-n is hirdessük folyamatosan. Maradjunk annyiban, hogy ősszel felülvizsgáljuk a pályázati rendszert. Ha van ötlet, vagy javaslat, akkor az irodára küldjék el, mert örömmel vesszük. További hozzászólót a napirendi ponthoz nem látok, így felteszem szavazásra a határozati javaslatot:
Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, tartózkodás és ellenszavazat nélkül elfogadta a határozati javaslatot.

102/2026.(VI.16.) KOCB számú határozat

1. Szombathely Megyei Jogú Város Közgyűlésének Kulturális, Oktatási és Civil Bizottsága a „Javaslat a „Szombathely visszavár” felsőoktatási ösztöndíjpályázat kiírására” című előterjesztést megtárgyalta, és a „Szombathely visszavár” tanulmányi ösztöndíjról szóló 14/2016. (IV.25.) önkormányzati rendelet 4.§ (1) bekezdésében kapott felhatalmazás alapján, és a 4.§ (3) bekezdése szerint

· az „A” típusú pályázati felhívást az előterjesztés 1. számú melléklete szerinti tartalommal, 

· a  „B” típusú pályázati felhívást az előterjesztés 2. számú melléklete szerinti tartalommal,

· a „C” típusú pályázati felhívást az előterjesztés 3. számú melléklete szerinti tartalommal,

az alábbi hiányszakmákkal és keretszámokkal hagyja jóvá:
	Hiányszakma
	Keretszám (fő)

	
	„A” típusú pályázat esetében
	„B” típusú pályázat esetében
	„C” típusú pályázat esetében

	Óvodapedagógus, nemzetiségi óvodapedagógus (rendelet alapján)
	2
	2
	

	Tanító (rendelet alapján)
	
	1
	

	Orvos (rendelet alapján)
	
	1
	

	Gépészmérnök (rendelet alapján)
	1
	1
	

	Villamosmérnök (rendelet alapján)
	1
	1
	

	Logopédus
	
	1
	

	Gyógypedagógus
	
	1
	

	Diplomás ápoló
	
	1
	

	Pszichológus
	1
	1
	

	Ápoló (rendelet alapján)
	
	
	1

	Szakápoló (rendelet alapján)
	
	
	1

	Egészségügyi asszisztens (rendelet alapján)
	
	
	1

	Egészségügyi szakasszisztens (rendelet alapján)
	
	
	1

	Szociális gondozó, ápoló
	
	
	1

	Tanár
	1
	1
	

	A szociális gyermekjóléti és gyermekvédelmi személyes gondoskodás egyes formáiban dolgozók képesítési előírásainak megfelelő felsőfokú képzések
	1
	2
	


2. A Bizottság felhatalmazza a Kulturális, Oktatási és Civil Bizottság Elnökét, hogy a pályázati felhívásokat az Egészségügyi Szakmai Bizottság egyetértését követően aláírja.

3. A Bizottság felkéri a Polgármestert, hogy 2026. szeptemberétől az új ösztöndíjasok támogatásához a szükséges fedezetet biztosítsa.
Felelős: 
Putz Attila, a bizottság elnöke



Dr. Nemény András polgármester



Dr. Horváth Attila alpolgármester



Dr. László Győző alpolgármester



Dr. Károlyi Ákos jegyző



/a végrehajtás előkészítéséért: 



Stéger Gábor, a Közgazdasági és Adó Osztály vezetője

Vinczéné Dr. Menyhárt Mária, az Egészségügyi és Közszolgálati Osztály vezetője,



Király-Fülöp Ágnes, az Egészségügyi, Kulturális és Köznevelési Iroda vezetője/

Határidő: 
2026. június 30.

9. napirendi pont: Javaslat a 2026. évi Kulturális és Civil Alap terhére kiírandó pályázati felhívások elfogadására

Putz Attila: Nagy örömmel mondom, hogy sikerült a költségvetésben az idei évre vonatkozó 12 milliós pályázati keretösszeget beletenni még a májusi költségvetés módosításban. Illetve volt valamennyi visszafizetés, így 12 millió 800 ezer forint a keret, amit ki tudunk írni. Azért hoztuk előre most a pályázat kiírását, mert a tavalyi évben kicsit megcsúsztunk a kifizetésekkel. Azért is szerepel a költségvetési táblában dupla összeggel a Kult. Civil Alap, mert a tavalyi összeg is átcsúszott az idei évre. A civil egyesületeket nyár végén értesíteni fogjuk, majd csinálunk egy kampányt, hogy mindenki be tudja adni. 

Hozzászólót a napirendi ponthoz nem látok, így felteszem szavazásra a határozati javaslatot.
Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, tartózkodás és ellenszavazat nélkül az alábbi határozatot hozta:
103/2026.(VI.16.) KOCB számú határozat

1./
Szombathely Megyei Jogú Város Közgyűlésének Kulturális, Oktatási és Civil Bizottsága Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 52. § (3) bekezdés 21. pontjában és az önkormányzat 2026. évi költségvetéséről szóló 3/2026. (II.27.) önkormányzati rendelet 10. § (6) bekezdés f) pontjában kapott felhatalmazás alapján a 2026. évi Kulturális és Civil Alap terhére kiírandó pályázati felhívásokat az előterjesztés 1-4. számú mellékletei szerinti tartalommal elfogadja.

2./
A Bizottság felkéri az elnököt, hogy a pályázati felhívások közzétételéről gondoskodjon.

Felelős:
Putz Attila, a bizottság elnöke


Horváth Soma alpolgármester


(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

Határidő:
azonnal (1. pont vonatkozásában)

2026. szeptember 1. (2. pont vonatkozásában)

10. napirendi pont: Javaslat az „Aktív időskor Szombathelyen” program 2026. évi rendezvényeinek kiegészítésére
Putz Attila: Köszönöm szépen az osztály munkáját. Hozzászólót a napirendi ponthoz nem látok, így felteszem szavazásra a határozati javaslatot.
Szombathely Megyei Jogú Város Közgyűlésének Kulturális, Oktatási és Civil Bizottsága 7 igen szavazattal, tartózkodás és ellenszavazat nélkül elfogadta a határozati javaslatot.

104/2026.(VI.16.) KOCB számú határozat

Szombathely Megyei Jogú Város Közgyűlésének Kulturális, Oktatási és Civil Bizottsága a „Javaslat az „Aktív időskor Szombathelyen” program 2026. évi rendezvényeinek kiegészítésére” című előterjesztést megtárgyalta, és az SZMSZ 52.§ (3) bekezdés 8. pontja alapján javasolja a polgármesternek, hogy a 48/2026.(III.24.) KOCB számú határozattal elfogadott „Aktív időskor Szombathelyen” 2026. évi programja a varasdi adventi buszos kirándulással kiegészítésre kerüljön.

Felelős:
Putz Attila, a Kulturális, Oktatási és Civil Bizottság elnöke


Horváth Soma alpolgármester


Dr. Károlyi Ákos jegyző


(a végrehajtás előkészítéséért: 


Vinczéné Dr. Menyhárt Mária, az Egészségügyi és Közszolgálati Osztály vezetője)

Határidő:      azonnal
Putz Attila: Lezárom a Kulturális, Oktatási és Civil Bizottság ülését. 

Szombathely, 2026. június „       ”
    (: Lukács Dániel:)
     a bizottság tagja
(Aláírva: 2026.                  )
(: Putz Attila :)

a bizottság elnöke

              (Aláírva: 2026.                  )   

Telefon: +36 94/520-100

KRID: 628508398
Web: www.szombathely.hu

